MUNICIPIUL CRAIOVA

CONSILIUL LOCAL AL MUNICIPIULUI CRAIOVA
HOTĂRÂREA NR. 401
privind aprobarea Planului Urbanistic General și a Regulamentului Local de Urbanism aferent acestuia, pentru terenurile situate în limita administrativă a municipiului Craiova
  
Consiliul Local al Municipiului Craiova, întrunit în şedinţa extraordinară din data de 21.08.2026;
Având în vedere referatul de aprobare nr.287811/2026, raportul nr.288412/2026 întocmit de Direcţia Urbanism şi Amenajarea Teritoriului, raportul de avizare nr.288986/2026 al Direcției Juridice, Asistență de Specialitate și Contencios Administrativ prin care se propune aprobarea Planului Urbanistic General și a Regulamentului Local de Urbanism aferent acestuia, pentru terenurile situate în limita administrativă a municipiului Craiova, avizul Arhitectului Șef nr.7/2026 și raportul de sinteză nr.275464/2026 privind etapele de elaborare, consultare, informare, avizare și definitivare a Planului Urbanistic General și a Regulamentului Local de Urbanism aferent acestuia și avizele nr.29/2026 al Comisiei I - Buget Finanţe, Studii, Prognoze şi Administrarea domeniului, nr.21/2026 al Comisiei II - Urbanism, Protecţia Mediului şi Conservarea Monumentelor și nr.33/2026 al Comisiei V- Juridică, Administraţie Publică şi Drepturi Cetăţeneşti;   
          În conformitate cu prevederile Legii nr.50/1991, republicată, privind autorizarea executării construcţiilor şi unele măsuri pentru realizarea locuinţelor, cu modificările și completările ulterioare, Legii nr.350/2001 privind amenajarea teritoriului şi urbanismului, cu modificările și completările ulterioare,  Ordinului Ministerului Dezvoltării Regionale şi Administraţiei Publice nr.233/2016 pentru aprobarea Normelor metodologice de aplicare a Legii nr. 350/2001 privind amenajarea teritoriului şi urbanismul şi de elaborare şi actualizare a documentaţiilor de urbanism, cu modificările și completările ulterioare, Ordinului Ministerului Dezvoltării Regionale şi Turismului nr.2701/2010 pentru aprobarea Metodologiei de informare şi consultare a publicului cu privire la elaborarea sau revizuirea planurilor de amenajare a teritoriului şi de urbanism, cu modificările și completările ulterioare, Hotărârii Guvernului nr.525/1996 pentru aprobarea Regulamentului general de urbanism, cu modificările și completările ulterioare, Ordinului Ministrului Lucrărilor Publice şi Amenajării Teritoriului nr.21/N/10.04.2000 Ghidul privind elaborarea si aprobarea Regulamentelor Locale de Urbanism, Ordinului Ministrului Lucrărilor Publice şi Amenajării Teritoriului nr.13/N/10.03.1999 Ghidul privind metodologia de elaborare si continutul-cadru al Planului Urbanistic General  şi Legii nr. 52/2003 privind transparenţa decizională, cu modificarile si completarile ulterioare;

Potrivit Hotărârii Consiliului Local al Municipiului Craiova nr.118/2011 privind aprobarea Regulamentului Local referitor la implicarea publicului în elaborarea sau revizuirea planurilor de urbanism şi amenajarea teritoriului Municipiului Craiova; 

           În temeiul art.129 alin.2 lit.c coroborat cu alin.6 lit.c, art.139 alin.3 lit.e, art.154 alin.1 şi art.196 alin.1 lit.a din Ordonanţa de Urgenţă a Guvernului nr.57/2019 privind Codul administrativ, cu modificările și completările ulterioare;

HOTĂRĂŞTE:

          Art.1. Se aprobă Planul Urbanistic General și Regulamentul Local de Urbanism aferent acestuia, pentru terenurile situate în limita administrativă a municipiului Craiova, prevăzute în anexele nr.1 și nr.2 care fac parte integrantă din prezenta hotărâre.

Art.2. Termenul de valabilitate al Planului Urbanistic General și al Regulamentului Local de Urbanism aferent acestuia, este de 10 ani de la data intrării în vigoare.
          Art.3. Se aprobă monitorizarea implementării Planului Urbanistic General și a Regulamentului Local de Urbanism aferent acestuia, în primii 3 ani de la data intrării în vigoare.

   Art.4. După aprobarea Planului Urbanistic General al Municipiului Craiova, prin grija Arhitectului Șef al Municipiului Craiova, se transmite, în format electronic, un exemplar al documentaţiei de urbanism, împreună cu hotărârea consiliului local de aprobare, atât Ministerului Dezvoltării, Lucrărilor Publice şi Administraţiei, pentru preluarea în Observatorul Teritorial Naţional, cât și Agenţiei Naţionale de Cadastru şi Publicitate Imobiliară, pentru preluarea informaţiilor în sistemul de evidenţă de cadastru şi publicitate imobiliară şi în geoportalul INSPIRE.
          Art.5. La data intrării în vigoare a prezentei hotărâri, își încetează efectele Hotărârea Consiliului Local al Municipiului Craiova nr.23/2000, cu modificările şi completatările ulterioare, privind Planul Urbanistic General al municipiului Craiova şi a Regulamentului Local de Urbanism aferent.
           Art.6. Prezenta hotărârea intră în vigoare, în termen de 30 zile de la data adoptării.
           Art.7. Primarul Municipiului Craiova, prin aparatul de specialitate: Compartimentul Administraţie Publică Locală şi Relații cu Consiliul Local și Direcţia Urbanism şi Amenajarea Teritoriului vor aduce la îndeplinire prevederile prezentei hotărâri.

